Document ID: /roh_data/filtered/fineweb-2-filterrobots_roh.jsonl.gz/40053

L'amatur d'astronomia Claudio Abächerli vul documentar tut las uras da sulegl en Svizra. Quai èn var 3'500 uras. En il Grischun datti enturn 400 exemplars e las bleras da quellas en la regiun sulegliva da l'Engiadina. L'um pensiunà ch'abitescha en il Valais di ch'ins vulevia gia savair leger las uras avant il temp dals romans:
La glieud ha stuì savair, quant ditg ch'ella possia anc lavurar avant ch'i vegnia stgir.
Maletgs e versets
Ozendi na vegnan las uras da sulegl betg pli duvradas per leger il temp. Ils aspects culturals èn dentant restads: Savens vesan ins las uras ensemen cun in maletg u in verset. Quels versets èn bleras giadas filosofics e tractan il temp, la religiun u l'univers.
Differents temps
Las bleras uras da sulegl chattan ins sin fatschadas da baselgias, bajetgs impurtants ni chasas privatas. Quai èn uras verticalas. Ma i dat era uras radundas, orizontalas e bleras autras. Tut tenor, en tge direcziun ch'ellas èn drizzadas, inditgeschan ellas las uras da l'avantmezdi, mezdi u dal suentermezdi.
Sco quai che Claudio Abächerli di, mussan las bleras uras il temp local e betg il temp europeic central.
Quai mussa l'exempel d'ina ura a Cuira
L'ura baselgia tutga las 12:00. Quai munta per nus ch'igl è mezdi. Quai mussan las bleras uras da sulegl auter: Ina ura da sulegl ch'è per exempel situada a Cuira, na mussa da mezdi betg las 12:00, mabain las 12:22. Quai perquai che Cuira sa chatta en il vest dal meridian, ed il sulegl dovra circa 22 minutas enfin ch'el cuntanscha il pli aut punct sur Cuira. Vitiers vegn anc che la terra na rotescha betg regularmain enturn il sulegl, uschia ch'i dat ulteriuras differenzas.